Direktiva Sveta

z dne 19. julija 1968

o standardizaciji predpisov glede dajatev prostega uvoza goriva, vsebovanega v rezervoarjih za gorivo gospodarskih motornih vozil

(68/297/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti ter zlasti členov 75 in 99 Pogodbe,

ob upoštevanju Odločbe Sveta [1] z dne 13. maja 1965 o uskladitvi nekaterih predpisov, ki vplivajo na konkurenco na področju prevoza po železnici, cesti in celinskih plovnih poteh, in zlasti člena 1(b) Odločbe,

ob upoštevanju predloga Komisije,

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je za sprejetje skupne prometne politike treba oblikovati skupna pravila za mednarodni prevoz na območje države članice ali z njega ali za tranzit čez ozemlje ene države članice ali več;

ker mora določitev teh skupnih pravil vključevati tudi standardizacijo predpisov, ki urejajo dajatev prosti uvoz goriva, vsebovanega v rezervoarjih za gorivo gospodarskih motornih vozil;

ker je za uskladitev konkurenčnih pogojev med prevozniki v različnih državah članicah:

- treba določiti najmanjšo količino goriva, ki je pri uvozu dajatev prosta, in opredeliti pogoje za dajatev prosti uvoz dodatnih količin,

- treba predpise, ki se uporabljajo v državi članici v zvezi z dajatev prostim uvozom goriva, izenačiti ne glede na to, v kateri državi članici je registrirano vozilo;

ker je za obmejna območja treba oblikovati posebne določbe, da bi se izognili zlorabam pri dajatev prostem uvozu,

SPREJEL NASLEDNJO DIREKTIVO:

Člen 1

V skladu s to direktivo države članice standardizirajo predpise, ki urejajo dajatev prosti uvoz goriva, vsebovanega v rezervoarjih za gorivo gospodarskih motornih vozilih, v državo članico ob prehodu skupnih meja med državami članicami.

Člen 2

V tej direktivi izraz "gospodarsko motorno vozilo" pomeni vsa motorizirana cestna vozila, ki so po svoji zgradbi in opremljenosti ustrezna in namenjena za prevoz za plačilo ali brez njega:

(a) več kakor devetih oseb, vključno z voznikom;

(b) blaga.

Člen 3

1. Najpozneje do 1. februarja 1969 države članice sprejmejo količino petdesetih litrov motornega goriva, ki je pri uvozu dajatev prosta.

2. Kadarkoli se začne izvajati večje približevanje nacionalnih sistemov obdavčenja dizelskega goriva, Svet na predlog Komisije soglasno določi količino goriva, ki je pri uvozu dajatev prosta, v države članice, ki presega količino iz odstavka 1.

Po enakem postopku Svet določi celotno količino goriva, vsebovano v običajnih rezervoarjih za gorivo gospodarskih motornih vozil, ki je pri uvozu dajatev prosta, kolikor se razlike v navedenih sistemih za obdavčenje zmanjšajo v zadostni meri.

3. Vsaka država članica lahko dovoli dajatev prosti uvoz goriva nad količino, ki je dovoljena v skladu z določbami odstavkov 1 in 2.

4. Količine goriva, ki jih določijo države članice v skladu s katerim koli prejšnjim odstavkom, so enake ne glede na to, v kateri državi članici je registrirano gospodarsko motorno vozilo.

Člen 4

Ukrepi, ki jih sprejme država članica v skladu s to direktivo, ne smejo v nobenem primeru biti manj ugodni od tistih, ki jih država članica uporablja za gospodarska motorna vozila, ki so registrirana v tretjih državah in potujejo čez skupne meje držav članic.

Člen 5

1. Vsaka država članica lahko po posvetovanju s Komisijo omeji količine goriva, ki so po členu 3(2) pri uvozu dajatev prosta, za gospodarska motorna vozila, ki opravljajo mednarodne prevoze v njenem obmejnem območju do razdalje, ki ne presega petindvajset kilometrov zračne črte v notranjost države.

2. Količine goriva, ki jih določijo države članice v skladu s katerim koli prejšnjim odstavkom, so enake ne glede na to, v kateri državi članici je registrirano gospodarsko motorno vozilo.

Člen 6

Države članice Komisijo obvestijo o ukrepih, sprejetih za izvajanje te direktive.

Člen 7

Ta direktiva je naslovljena na države članice.

V Bruslju, 19. julija 1968

Za Svet

Predsednik

O. L. Scalfaro

[1] UL 88, 24.5.1965, str. 1500/65.

[2] UL 28, 17.2.1967, str. 459/67.

[3] UL 42, 7.3.1967, str. 618/67.

--------------------------------------------------